Skietery ná rooftog in Woodlands MallDie ongelukstoneel. Foto: Monique Pretorius/Facebook ŉ Oor-en-weer-skietery het uitgebreek nadat ŉ groep verdagtes ŉ winkel in die Woodlands Mall in die ooste van Pretoria beroof het. JP Griesel van Bull Security het aan Maroela Media gesê drie verdagtes het ŉ juwelierswinkel in die winkelsentrum beroof en in ŉ Mercedes Benz C200-motor van die toneel gevlug. Volgens Griesel het die verdagtes in De Villebois Mareuil-weg gery toe ŉ skietery tussen die verdagtes, polisiebeamptes en lede van Bull Security uitgebreek het. “Die verdagtes is vasgetrek toe hul motor in ŉ ongeluk betrokke was op die hoek van De Villebois en Heskethrylaan.” Griesel het gesê een van die verdagtes is raakgeskiet. “Die ander twee is beseer.” Volgens Griesel was die verdagtes met Ak47’s gewapen. Netcare 911 het ook bevestig dat drie mense beseer is. Volgens Griesel is niemand in die winkelsentrum tydens die voorval gewond nie. Ilané de Villiers het intussen op die Facebook-groep, Ek’s van die Ooste, geskryf sy het die rooftog aanskou. “Hulle het uit die winkel gehardloop met twee sakke. ŉ Ander een het ŉ swart sak wat ek glo vuurwapens in was by hom gehad en hulle het amper bo-oor ŉ vrou gehardloop.”